VW og Audi løfter elbilerne – nye modeller må trække op til 1.800 kilo

Hvis du har drømt om at spænde campingvognen bag din elbil og køre sydpå uden at gå på kompromis, så er der gode nyheder fra Volkswagen og Audi. Fra modelår 2026 får flere af deres elektriske modeller nemlig et ordentligt skud på anhængertrækket – og kan nu hive op til 1.800 kilo.

Det svarer til en forøgelse på hele 600 kilo sammenlignet med de nuværende tilladelser, og det gør en reel forskel for dem, der har brug for at trække tungere trailere, både eller hestevogne. Den nye, højere trækvægt gælder dog kun de firehjulstrukne versioner – altså quattro hos Audi og GTX hos Volkswagen. Det fortæller vores gode kollega, den svenske motorjournalist Peter Esse.

VW har overfor Esse bekræftet, at opgraderingen gælder ID.4 GTX, ID.5 GTX og ID.7 GTX. Fra Audi er det Q4 e-tron med firehjulstræk, der får løftet kapaciteten. Og selvom det endnu ikke er officielt bekræftet, er der stærke indikationer på, at søstermodellerne fra Skoda og Cupra – såsom Skoda Enyaq, Elroq og Cupra Tavascan – også får det samme løft på anhængertrækket. De bygger nemlig alle på den samme MEB-platform.

Ikke for alle

Er du ejer af en baghjulstrukket ID.4 eller en almindelig Q4 e-tron uden quattro? Så må du desværre se langt efter den nye trækvægt. VW og Audi slår nemlig fast, at opgraderingen kun gælder de firehjulstrukne varianter – og ikke de tohjulstrukne eller de såkaldte 4Motion-udgaver.

VW ID.3 og Cupra Born går også ram forbi.  De må ikke udstyres med anhængertræk i traditionel forstand, men kan dog fås med en krog, der kan bruges til at holde f.eks. et cykelstativ.

En af de tilbagevendende anker ved elbiler har været deres ofte lave tilladte trækvægt. Med opgraderingen rykker Volkswagen-koncernen markant tættere på at tilbyde fuldt elektriske biler, der kan det samme som deres benzin- og dieselmodparter – også når det gælder familieferier med campingvogn eller weekender med hestetrailer.

LÆS MERE: Elbiler med anhængertræk – disse kan trække mest.

VW og Audi løfter elbilerne – nye modeller må trække op til 1.800 kilo